Mijiet ta’ Maltin telgħu jiċċelebraw il-Karnival f’Għawdex: min għal ftit sigħat u oħrajn għal tmiem il-ġimgħa kollu! Fis-sigħat li ġejjin jilħaq il-qofol tiegħu l-Karnival spontanju tan-Nadur.  F’Għawdex bosta rħula għandhom it-tradizzjonijiet tagħhom tal-Karnival fosthom fix-Xagħra fejn bħal-lejla, fix-xaqliba tan-Nazzarenu, għadhom iżommu ħajja ż-żifna tal-Kummittiva li tmur lura bosta snin. F’Sibt il-Karnival, il-pjazza tan-Nazzarenu fix-Xagħra tmur lura fl-istorja permezz taż-żifna tradizzjonali tal-Karnival, magħrufa bħala l-Kummittiva. Dari din iż-żifna kienet issir f’għadd ta’ rħula, iżda llum tinżifen biss minn grupp ta’ persuni mix-Xagħra li b’dankollu jmorru jiżfnuha f’lokalitajiet oħra Għawdxin. Fiż-żifna, llum jieħdu sehem ġuvintur u tfajliet. Fl-imgħoddi kienu biss l-irġiel li jieħdu sehem fil-Kumittiva u kienu jilbsu ta’ nisa. Għal-lejla l-Fondazzjoni Kumittiva Għawdex ħasbet għal xi ħaġa tajba wkoll għal min se jmur fil-Pjazza tan-Nazzarenu, ix-Xagħra . . . prinjolata kbira b’għoli ta’ aktar minn żewġ metri u tiżen aktar minn 500 kilogramm, xogħol id-dulċier mix-Xagħra, Franco Debono. Il-ġelu li tqiegħed dalgħodu fisser it-tmiem ta’ jumejn xogħol fuq din il-prinjolata li se titqassam lill-pubbliku li se jintalab donazzjoni għal Puttinu Cares. Storja: Mario Micallef